Sydsjællands og Lolland-Falsters Politi beder offentligheden om hjælp til at opklare sagen. Fangen vurderes som værende farlig.

Onsdag formiddag klokken 10.50 blev en 32-årig mand befriet af flere ukendte gerningsmænd, der bar skydevåben, ved Nykøbing Falster Sygehus, hvor han var i kortvarig behandling.

Manden afsoner i øjeblikket en fængselsstraf.

Det skriver Sydsjællands og Lolland-Falsters Politi i en pressemeddelelse.

TV 2 har forsøgt at få en kommentar fra Nykøbing Falster Sygehus angående fangeflugten, og Region Sjællands pressevagt kan over for TV 2 præcisere, at selve befrielsen er sket udenfor Nykøbing Falsters Sygehus.

Den undslupne mand har sort hår, sort fuldskæg og mørkebrune øjne.

Sydsjællands og Lolland-Falsters Politi har ikke oplyst, hvad fangen hedder, eller hvilken type kriminalitet han sad i fængsel for.

Denne 32-årige mand er på flugt fra politiet Foto: Sydsjællands- og Lolland-Falsters Politi

Én mand anholdt

Den 32-årige fange blev kørt væk i en grå Mercedes, der blev parkeret og forladt ved øen Farø, som ligger mellem Sjælland og Falster. Bilen har registreringsnummeret BL 48 124.

Det lykkedes politiet kort efter at anholde en mand på Bogø, som mistænkes for at have været med til befrielsesaktionen.

Der er tale om en 26-årig mand, som er sigtet for at have medvirket til en fangeflugt. Den 26-årige fremstilles i grundlovsforhør torsdag.

En 32-årig mand er eftersøgt Video: Sabine Jersing Bøgeholdt

To af de mænd, der var med til befrielsesaktionen, bliver af vidner beskrevet som:

Mørk i huden, cirka 180 cm høj, gråt tørklæde for næse og mund.

Etnisk dansk af udseende, lys i huden, cirka 180 cm høj, blåt tørklæde for munden.

Trafikken påvirket i flere timer

Politiet er massivt til stede i området omkring Farø, hvor politiefterforskningen i et par timer spærrede E47 og E55 Sydmotorvejen i begge retninger.

Omkring klokken 14 blev Sydmotorvejen åbnet igen i sydgående retning. Det oplyser Vejdirektoratet på Twitter.

Trafikken i den nordgående retning på motorvejen blev genåbnet en halv time senere.

Vurderes farlig

Sydsjællands og Lolland-Falsters Politi beder folk i specielt den sydlige del af politikredsen om at holde udkig efter den 32-årige.

Politiet arbejder intenst på at finde den flygtede mand, som bliver vurderet til at være farlig.

Ser man manden, skal man ikke kontakte ham, men i stedet ringe til politiet på telefon 114.

Indsat undveget fra Nykøbing Falster Sygehus. Den undvegne er efterlyst af politiet. Kontakt 114, hvis I ser ham. https://t.co/3hBbI5cYzx — Kriminalforsorgen (@Kriminalforsorg) September 26, 2018

Skyr ingen midler

Kim Østerbye, der er formand for Fængselsforbundet, er bekymret over udviklingen blandt landets kriminelle.

Det siger han i en pressemeddelelse som en reaktion på dagens fangeflugt.

- Vi håndterer i stigende grad professionelle kriminelle med store internationale netværk, som ikke skyr nogen midler for at befri en fange. Det bliver Kriminalforsorgen nødt til at forholde sig bedre til, så vi er rustet til virkeligheden, lyder det fra Kim Østerbye.